Diari Oficial de la Generalitat Valenciana


Sumari del DOGV 7017, del 06-05-2013 (2013/4517)

RESOLUCIÓ de 3 de maig de 2013, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i la Caixa d'Estalvis i Pensions de Barcelona «la Caixa» en matèria d'obra social i cultural.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7017

Data del DOGV
:   06-05-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/4517


Data del document
:   03-05-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 3 de maig de 2013, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat i la Caixa d'Estalvis i Pensions de Barcelona «la Caixa» en matèria d'obra social i cultural. [2013/4517]  
La Generalitat i la Caixa d'Estalvis i Pensions de Barcelona «la Caixa» han subscrit, després de la tramitació prèvia reglamentària, el 5 d'abril de 2013, el conveni de col·laboració en matèria d'obra social i cultural.  
En compliment del que establix l'article 3.4 del Decret 20/1993, de 8 de febrer, del Consell, i la clàusula desena del conveni, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 311/2013, i que figura com a annex d'esta resolució.  
  
  
València, 3 de maig de 2013.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre la Generalitat de la Comunitat Valenciana i «la Caixa» en matèria d'obra social i cultural  
  
València, 5 d'abril de 2013  
  
Reunits  
D'una part, el president de la Generalitat de la Comunitat Valenciana, (d'ara en avant, la Generalitat), Alberto Fabra Part, qui actua en nom i representació d'este d'acord amb les atribucions que té conferides en l'article 10 c) de la Llei Generalitat Valenciana 5/1983, de 30 de desembre, del Consell.  
I de l'altra, Isidro Fainé Casas, en nom i representació de la Caixa d'Estalvis i Pensions de Barcelona («la Caixa», d'ara en avant) d'acord amb les atribucions que té conferides per a este acte com a president.   
  
Ambdós parts es reconeixen mútuament i recíprocament la capacitat, competència, legitimació i representació procedents per a actuar en nom de les esmentades institucions en la subscripció d'este conveni,  
  
Manifesten  
I. Que la Generalitat té competència exclusiva sobre les matèries següents: cultura, patrimoni científic, espais naturals protegits, servicis socials, joventut, entre altres, tal com queda manifestat en el títol IV de l'Estatut d'Autonomia de la Comunitat Valenciana, aprovat mitjançant una Llei Orgànica 5/1982, d'1 de juliol. Correspon, així mateix, a la Generalitat establir la política general de la Comunitat Valenciana i dirigir la seua administració, així com vetlar, en l'exercici de les seues competències, pel benestar i la salut dels seus ciutadans i pel desenrotllament i l'accés a la cultura en el seu territori.  
II. Que segons el que establix l'article 50.2 del text refós de la Llei sobre Caixes d'Estalvis aprovat pel Decret Legislatiu 1/1997 de 23 de juliol, estes destinaran la totalitat dels excedents que no s'apliquen a reserves, o fons de previsió no imputables a riscos específics, a la dotació d'un fons per a l'obra beneficosocial (?). El mencionat fons tindrà com a finalitat el finançament d'obres, pròpies o en col·laboració, en els camps de la sanitat, la investigació, l'ensenyança, la cultura, els servicis d'assistència social, o altres que tinguen caràcter social.  
  
III. Que «la Caixa», bé directament, bé a través de la seua Fundació, du a terme la seua obra social en tot el territori de l'Estat, a fi de millorar les condicions de vida de les persones que posseïxen necessitats especials i de fer arribar la cultura a tot tipus de públics, en col·laboració amb les institucions públiques i privades. Per això, des de la seua constitució, implementa diferents programes que comprenen els àmbits social, educatiu, cultural, científic i mediambiental.  
IV. Que ambdós parts, amb la intenció d'establir nexes de col·laboració en àmbits materials coincidents van subscriure un primer acord per mitjà de la firma d'un conveni marc de col·laboració en data 21 d'abril de 2006, que ha sigut renovat periòdicament amb la finalitat d'establir els termes de col·laboració a fi d'agilitzar la comunicació entre ambdós institucions en les accions d'interés comú i facilitar el seguiment d'estes, així com potenciar els recursos socials, econòmics i tècnics per a l'exercici d'activitats socials, culturals, educatives, científiques i mediambientals en el territori de la Comunitat Valenciana.  
  
V. Que la Generalitat i «la Caixa» valoren molt positiva esta col·laboració i manifesten la seua intenció de col·laborar novament en les accions d'interés comú assenyalades en el punt anterior.  
I amb esta finalitat ambdós parts formalitzen este conveni d'acord amb les següents  
  
Clàusules  
  
Primera. Objecte del conveni  
L'objecte d'este conveni és establir les bases de la col·laboració en matèria social, socioassistencial, educativa, cultural, científica i mediambiental, entre la Generalitat i l'Obra Social de «la Caixa», esta última actuarà directament o a través de la Fundació «la Caixa» amb els continguts i les finalitats següents:  
En l'àmbit social:   
Col·laborar en la millora de les condicions de vida de les persones majors, dels col·lectius amb necessitats especials per estar afectats per malalties, per patir disminucions físiques o psíquiques, o per estar en una situació de risc social, i dels menors hospitalitzats.  
  
Desenrotllar els programes i les ajudes de l'Obra Social «la Caixa» dirigits a estos col·lectius, destacant:  
- Pobresa infantil: Caixa Proinfancia.  
- Foment de l'ocupació: Incorpora.  
- Atenció integral a persones amb malalties avançades.  
- Persones majors: Gent 3.0  
- Vivenda assequible i lloguer solidari  
En l'àmbit educatiu:  
Aplicar el programa de beques de «la Caixa» per a estudiants universitaris i el programa de beques de formació professional per a reclusos.  
Desenrotllar el programa eduCaixa, dirigit a tota la comunitat educativa, que engloba tota l'oferta educativa dels distints programes socials, culturals i mediambientals de l'Obra Social «la Caixa».  
  
En l'àmbit cultural:  
Desenrotllar el programa cultural de l'Obra Social «la Caixa» per mitjà de la programació d'exposicions i concerts, com a element reforçador de la transmissió de la cultura.  
En l'àmbit científic i mediambiental:  
Desenrotllar el programa científic i mediambiental de l'Obra Social de «la Caixa» per mitjà de la programació d'exposicions, la realització d'activitats, la promoció de projectes d'investigació biomèdica i de projectes de sensibilització en matèria mediambiental.  
Desenrotllar línies d'actuació en el medi ambient i en els espais naturals protegits de la Comunitat Valenciana.  
  
Segona. Comissió mixta de seguiment  
Per al desplegament d'este conveni es crea una comissió mixta amb representació paritària d'ambdós parts, la finalitat de la qual serà conéixer i ajustar la programació de l'Obra Social de «la Caixa» a les singularitats pròpies del territori, en coordinació i col·laboració amb la Generalitat, així com vetlar pel compliment d'este conveni marc i resoldre les qüestions que puguen derivar-se de la seua interpretació i aplicació.  
La comissió mixta podrà proposar també l'establiment d'altres projectes de col·laboració. La implantació d'estos projectes de col·laboració es durà a terme per mitjà de la subscripció de convenis específics en desplegament d'este conveni.  
La comissió haurà de reunir-se, com a mínim, una vegada a l'any i podrà ser convocada totes les vegades que es considere necessari per qualsevol de les parts.  
Tercera. Actuacions  
Per a l'any 2013, s'acorda que les actuacions de l'Obra Social de «la Caixa» i la Fundació «la Caixa» en el territori de la Comunitat Valenciana són les que s'especifiquen en l'annex que s'acompanya, fent referència de manera concreta a aquelles en què participa la Generalitat sense perjuí que la comissió mixta prevista en la clàusula anterior puga acordar alguna modificació a fi d'aconseguir una millor eficàcia en les actuacions previstes.  
  
Quarta. Compromisos de les parts  
La Generalitat i la Caixa col·laboraran amb la finalitat d'agilitzar la comunicació entre ambdós institucions en les accions d'interés comú i facilitar el seguiment d'estes, així com potenciar els recursos socials, econòmics i tècnics per a l'exercici d'activitats socials, culturals, educatives, científiques i mediambientals en el territori de la Comunitat Valenciana.  
  
Quinta. Pressupost  
El pressupost total dels programes i activitats de l'Obra Social «la Caixa» per a l'any 2013 és de 21 milions d'euros. Este conveni no comporta obligacions econòmiques per a la Generalitat.  
  
  
Sexta. Vigència i resolució  
Este conveni entrarà en vigor el dia de la seua firma i estarà vigent fins al 31 de desembre de 2013 i es podrà prorrogar mitjançant un acord exprés entre les parts.  
No obstant això, el conveni podrà resoldre's per qualsevol de les causes següents:   
a) Per mutu acord de les parts.  
b) Per incompliment de les obligacions assumides per qualsevol de les parts.  
c) Per denúncia d'una de les parts, amb una antelació mínima de tres mesos, amb un informe previ de la comissió mixta de seguiment prevista en la clàusula segona.  
d) Per la ineficàcia sobrevinguda.  
e) Per les altres causes legalment previstes.  
  
Sèptima. Desplegament del conveni  
El desplegament d'este conveni es materialitzarà per mitjà dels corresponents convenis específics, o bé, les addendes que les parts consideren convenients, l'objecte de les quals serà l'establiment i la concreció de projectes específics en l'àmbit de les actuacions a què fa referència la clàusula primera d'este conveni.   
  
Octava. Protecció de dades  
1. Amb caràcter general, les parts respectaran i guardaran la deguda confidencialitat de la informació que generen o a la que tinguen accés a conseqüència del compliment de les obligacions de col·laboració consignades en este conveni marc o en el seu desplegament.  
2. Així mateix, caldrà ajustar-se especialment al compliment de la normativa aplicable en matèria de protecció de les dades de caràcter personal, proposant, si és el cas, la creació dels fitxers necessaris i impulsant la seua inscripció en els registres corresponents, singularment, en el de l'Agència Espanyola de Protecció de Dades.  
En el tractament de dades de caràcter personal derivat de l'execució i del desplegament d'este conveni marc o del seu desplegament, aquells només podran comunicar-se entre les parts en els termes de la legislació vigent, a les persones titulars d'estos, o a terceres persones, siguen o no interessades, sempre que concórrega consentiment d'aquells titulars o autorització legal per a la cessió.  
En matèria de dades de caràcter personal que les parts se subjecten al que disposa el Llei Orgànica 15/1999, de 13 de desembre, sobre Protecció de Dades de Caràcter Personal i la resta de legislació aplicable.  
  
Novena. Dret aplicable i resolució de conflictes  
Este conveni de col·laboració és de caràcter administratiu i es considera inclòs en l'article 4.1.d del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, per la qual cosa queda fora de l'àmbit de la seua aplicació, sense perjuí del seu sotmetiment als principis de la mencionada llei per a resoldre els dubtes i les llacunes que puguen presentar-se, i es regirà per les seues estipulacions i, supletòriament, per les normes generals del dret administratiu.  
Les parts es comprometen a complir els termes del conveni segons l'esperit de bon enteniment i participació que ho ha promogut, i a resoldre en primera instància les divergències que puguen sorgir segons termes d'equitat, en el si de la comissió mixta de seguiment prevista en l'estipulació segona d'este, sotmetent-se, si és el cas, a l'orde jurisdiccional contenciós administratiu per a les qüestions litigioses que pogueren derivar d'este conveni de col·laboració.  
  
  
Deu. Inscripció i publicació  
Este conveni serà publicat en el Diari Oficial de la Comunitat Valenciana i s'inscriurà en el Registre de Convenis de la Generalitat.  
  
I en prova de conformitat, s'estén i es firma este conveni en la data indicada ut supra en doble exemplar, i ambdós parts donen fe del seu contingut.  
  
Per la Generalitat  
El president: Alberto Fabra Part.  
  
Per «la Caixa»  
El president: Isidro Fainé Casas.  
  
  
ANNEX AL CONVENI DE COL·LABORACIÓ ENTRE LA GENERALITAT VALENCIANA I «LA CAIXA» EN MATÈRIA D'OBRA SOCIAL I CULTURAL  
  
Als efectes del que disposa la clàusula tercera del conveni de referència, els programes i activitats a desenrotllar a la Comunitat Valenciana durant l'any 2013, són els següents :  
El pressupost total dels programes i activitats de l'Obra Social «la Caixa» per a l'any 2013 és de 21 milions d'euros.  
  
  
Àmbit Social i Sociolaboral  
  
Programa CaixaProinfancia  
Programa que té com a objectiu principal la lluita contra la pobresa infantil, creant un fons social d'ajudes dirigit a famílies amb menors a càrrec seu de zero a setze anys en situació o en risc d'exclusió social, que estiguen o siguen susceptibles d'estar en un procés d'inclusió social públic o privat. Este fons d'ajudes que actua de forma complementària amb els diferents sistemes d'assistència i protecció social públics i/o privats, amb l'objectiu de sumar esforços amb les accions que promoguen la inserció sociolaboral d'estes famílies. Estes ajudes, per tant, han de formar part d'un pla d'actuació que tinga en compte una acció integral que no es limite a pal·liar les necessitats, sinó que tinguen com a fi últim eradicar la pobresa del present i del futur.   
  
Catàleg de prestacions i servicis que inclou el Programa «la Caixa» i Pobresa Infantil:  
- Suport psicològic, desenrotllament del menor i teràpies familiars  
- Reforç educatiu  
- Activitats en centres oberts  
- Alimentació i higiene infantil  
- Ulleres i audiòfons  
- Equipament escolar   
A la Comunitat Valenciana s'han firmat convenis per a la gestió del programa amb Save the Children-Valencia, Càritas Diocesana de València i Fundació Secretariado Gitano. Estes dos últimes entitats gestores del programa treballen en xarxa amb altres 18 entitats socials.  
  
Programa Incorpora  
Este programa té com a objectiu la inserció laboral de persones que tenen dificultats especials per a trobar una ocupació. Per a això s'ha creat una xarxa de tècnics d'inserció laboral per mitjà de la firma de convenis amb entitats sense ànim de lucre que treballen en la inserció laboral de persones amb especials dificultats en este àmbit. Els tècnics d'inserció laboral s'encarreguen de tutelar el procés de formació i acompanyar les persones amb especials dificultats laborals, resoldre possibles conflictes i fomentar l'adhesió de nous empresaris al programa.  
L'Obra Social la «Caixa» realitza la seua aportació a les distintes entitats per a la creació de la xarxa i la seua infraestructura, que a la Comunitat Valenciana són:   
- CONSORCI DEL PACTE TERRITORIAL PER A LA CREACIÓ D'OCUPACIÓ PACTEM NORD  
- ASSOCIACIÓ BONA GENT, AMICS DE LES PERSONES AMB DISCAPACITAT INTEL·LECTUAL  
- ASSOCIACIÓ VALENCIANA PRO PERSONES AMB DISCAPACITAT INTELECTUAL-ASPRONA  
- CÀRITAS DIOCESANA SEGORBE-CASTELLÓ  
- CENTRE DE FORMACIÓ PROFESSIONAL XABEC  
- COMITÉ PROVINCIAL DE CREU ROJA ESPANYOLA A CASTELLÓ  
- FUNDACIÓ ADSIS  
- FUNDACIÓ NOVA FEINA DE LA COMUNITAT VALENCIANA  
- FUNDACIÓ TOTS UNITS  
- FUNDACIÓ JOSÉ MARÍA HARO-INTRA  
- FUNDACIÓ LA MERCÉ MIGRACIONS  
- FUNDACIÓ NOVATERRA  
- FEDERACIÓ D'ASSOCIACIONS DE PERSONES AMB DISCAPACITAT FÍSICA I ORGÀNICA DE LA PROVÍNCIA DE VALÈNCIA (COCEMFE VALÈNCIA)   
- COCEMFE ALACANT  
  
Programa Reincorpora  
D'altra banda, serà aplicable el programa Reincorpora, la finalitat del qual és la inserció social i laboral de persones privades de llibertat per mitjà d'una intervenció integral personalitzada que inclou la formació, l'orientació laboral, la intermediació i el seguiment. Les entitats socials vinculades a Incorpora participen en el desenrotllament d'un itinerari d'integració sociolaboral, que manté la formació en distints àmbits professionals per als interns dels centres penitenciaris, segons conveni subscrit amb el Ministeri de l'Interior.   
En 2013, Reincorpora realitzarà sis cursos (total: 1.847 hores) en els centres següents i a través de les entitats Incorpora següents:  
  
  
  
Programa d'atenció integral a persones amb malalties avançades i a familiars  
Este programa té com a objectiu millorar la qualitat de l'atenció a les persones que es troben en un procés de final de la vida i a les seues famílies. Per a això es crea una xarxa d'equips d'atenció integral.  
Es basa en l'elaboració i implementació d'un nou model d'atenció integral, que pretén complementar les línies d'actuació establides per les diferents administracions públiques en l'àmbit de les cures pal·liatives a Espanya, així com impulsar noves vies d'actuació en este camp.   
  
Les principals àrees del model d'atenció són: el suport emocional a pacients i als seus familiars, l'atenció al dol i el suport als equips de cures pal·liatives. Així mateix, el programa preveu el desenrotllament d'un model de formació dirigit a professionals.  
A la Comunitat Valenciana per a la implementació del programa comptem amb un equip d'atenció multidisciplinària de l'entitat Carena i un altre equip amb un projecte pediàtric amb l'Associació de Padres de Niños Oncológicos (ASPANION). En conjunt s'actua en cinc centres hospitalaris: Hospital la Fe de València, Hospital Dr. Peset de València, Hospital Marina Alta de Dénia, Hospital Clínic de València i Hospital General d'Alacant.  
  
Programa relacionat amb les persones majors  
El col·lectiu de persones majors és un dels més estretament vinculats a l'Obra Social «la Caixa», que, a través dels seus centres, propis i concertats, promou les actuacions voluntàries en benefici de la comunitat, a través de la formació i la participació.   
En l'àmbit de les persones majors, basant-se en la implementació del Programa Gent 3.0, s'impulsa la incorporació de les persones majors a uns projectes que promouen la participació i el compromís d'este col·lectiu amb la societat per mitjà de la labor voluntària.  
  
Es manté la col·laboració quant a l'exercici d'activitats organitzades per l'Obra Social «la Caixa» en 35 centres de persones majors, en conveni de col·laboració amb la Conselleria de Benestar Social de la Generalitat Valenciana.  
Hi ha instal·lades 27 ciberaules en els centres de majors (CEAM) següents:   
- Alacant (11): Elda, Ibi, Villena, Parc Galícia, Orihuela, Sax, Pego, Petrer, Pius XII (2) i Elx,  
- Castelló (5): Constitució, Vila-real, Nules, Borriana i Sant Pere (el Grau de Castelló).  
- València (11): Dr. Waksman, Cabanyal, Natzaret, Paterna, Illes Canàries (2), Sagunt, Alzira, Sueca, Catarroja i Torrent.   
En els centres de majors mencionats es realitzen distintes activitats dirigides a l'envelliment actiu i a la promoció del voluntariat, basant-se en els projectes:  
- Formació en tecnologies de la informació i de la comunicació.  
  
- Activitats de promoció de la salut i benestar.  
- Activitats de participació social i voluntariat.  
- Projectes de voluntariat en noves tecnologies i projectes socials amb col·lectius en risc d'exclusió.  
  
Programa CiberCaixa Hospitalària  
La CiberCaixa és un espai lúdic i educatiu situat en els hospitals infantils. La seua finalitat és minimitzar l'impacte que suposa una estada prolongada en l'hospital per als xiquets malalts i les seues famílies. Pretén afavorir el desenrotllament social i afectiu de les persones que participen en elles, per mitjà de recursos i activitats entre els quals destaca la possibilitat d'utilitzar noves tecnologies.  
Cada CiberCaixa disposa d'un espai cedit per cada hospital dedicat a la informàtica, un espai infantil i una zona destinada a la lectura i als audiovisuals, dotada de llibres, premsa, vídeos i DVD d'interés per a tots els perfils dels seus usuaris: els menors i els seus familiars. «La Caixa» assumix la dotació de tot l'equipament de l'esmentat espai així com el seu manteniment, reposició i la promoció d'activitats per a la seua dinamització.  
A la Comunitat Valenciana s'han instal·lat quatre CiberCaixa hospitalàries:  
- Hospital la Fe de València.  
- Hospital General Universitari d'Elx.  
- Hospital General de Castelló.  
- Consorci Hospital General Universitari de València.  
  
Programa CiberCaixa. Quedem a l'Eixir de Classe  
És un programa de suport a la conciliació de la vida familiar i laboral, per mitjà de la posada en marxa de les CiberCaixa. Quedem a l'Eixir de Classe com un espai ludicoeducatiu per a xiquets i xiquetes. Estes aules multimèdia, que funcionen en horaris extraescolars i vacacionals, disposen d'ordinadors i accés a Internet, llibres, equips audiovisuals, jocs i activitats programades.  
Segons col·laboració amb l'Ajuntament de València, l'Obra Social «la Caixa» té en funcionament tres CiberCaixa. Quedem a l'Eixir de Classe en esta ciutat:  
- Col·legi Públic Professor Ramiro Jover - barri: Sant Marcel·lí.  
- Col·legi Públic Municipal de Benimaclet - barri: Benimaclet.  
- Col·legi Públic Ballester Fandós - barri: Malva-rosa.  
  
Programa d'ajudes a projectes d'iniciatives socials  
El programa està destinat a entitats i organitzacions no lucratives que desenrotllen projectes que s'emmarquen en alguna de les línies prioritàries d'actuació de l'Obra Social «la Caixa».   
Les bases de les diferents convocatòries estan disponibles en la pàgina web de l'Obra Social «la Caixa» (). Les convocatòries de l'any 2013 són les següents:   
- Promoció de l'autonomia i atenció a la discapacitat i a la dependència.  
- Vivendes temporals d'inclusió social.  
- Lluita contra la pobresa i l'exclusió social.  
- Inserció sociolaboral.  
- Projectes d'acció social i interculturalitat.  
- Art per a la millora social.  
- Emprenedoria social.  
  
Programa Voluntariat  
Este programa té com a objectiu fomentar el voluntariat i els valors sobre els quals s'assenta: sensibilitzar la població sobre la necessitat d'implicar-se socialment i contribuir a la millora de l'eficàcia de les associacions de voluntaris amb recursos econòmics i formatius.  
  
Este programa té dos línies fonamentals d'actuació:  
- El foment del voluntariat corporatiu entre els empleats de «la Caixa», per mitjà de les tres associacions voluntaris «la Caixa» a la Comunitat Valenciana, una per província.  
- El foment del voluntariat de les persones majors a través de la plataforma Gent 3.0.   
  
Programa d'interculturalitat i cohesió social  
El programa té com a finalitat donar resposta als nous reptes de convivència derivats de la creixent diversitat sociocultural i amb els objectius d'afavorir les relacions interculturals i una adequada gestió de la diversitat cultural per a garantir una societat cohesionada.  
  
Amb este fi, s'impulsa un projecte d'intervenció comunitària intercultural a través d'equips multidisciplinaris que actuaran en l'àmbit local per a potenciar l'articulació d'estratègies que afavorisquen la convivència entre cultures des de la mateixa comunitat. Els beneficiaris d'esta intervenció són totes les persones que conviuen en un mateix entorn, des de jóvens, famílies, persones majors, associacions, professionals i també les institucions. A la Comunitat Valenciana, el programa ICI es desenrotlla en els barris següents i a través de les entitats següents:  
  
- Barri del Carrús, Elx (Alacant) - Fundació Elx Acull  
- Barri de la Coma, Paterna (València) - Fundació Secretariado Gitano  
  
Programa de prevenció del consum de drogues. Parlem de drogues  
El programa «Parlem de drogues» té com a objectiu oferir ferramentes als jóvens que els permeten desenrotllar actituds crítiques a partir d'informació objectiva i veraç. Una iniciativa basada a proporcionar a jóvens, famílies, educadors i altres professionals recursos per a abordar la prevenció des d'una perspectiva científica i a través de diferents actuacions: l'exposició itinerant, el programa educatiu per a centres d'Educació Secundària, el programa per a famílies i la pàgina web interactiva del programa: en què es troben disponibles tots els continguts, materials i recursos del programa.  
  
  
Programa Violència: tolerància zero   
Este programa té l'objectiu de sensibilitzar i previndre l'aparició de conductes violentes, El programa disposa d'una línia de tallers pedagògics per a centres escolars i de recursos de suport psicosocial per a dones víctimes de la violència domèstica i els seus fills.  
  
Programa Cooperació Internacional  
Este programa se suma al compromís solidari de contribuir a eradicar la pobresa en els països d'Àfrica, Àsia i Amèrica Llatina, prioritzant els col·lectius més vulnerables. Este compromís es materialitza en la col·laboració amb entitats socials que promouen projectes d'activitats econòmiques i productives sostenibles que milloren substancialment les condicions de vida de la població. A més, a través del programa CooperantesCaixa s'oferix assistència tècnica qualificada dels voluntaris de "la Caixa» en els distints projectes. També es col·labora en iniciatives de protecció i assistència a les víctimes davant d'emergències sobtades o cròniques causades per catàstrofes naturals o conflictes armats, i s'impulsen beques i programes de formació a Àfrica.  
  
El programa col·labora també en l'accés a la vacunació infantil a través del suport a l'Aliança GAVI, primera organització de cooperació mundial entre els sectors públic i privat per a lluitar contra la mortalitat infantil.  
Treballem en l'àmbit de la salut global per a controlar i eradicar les malalties que afecten els països més desfavorits, contribuint a eliminar el binomi pobresa-malaltia.  
  
Programa Vivenda Assequible i Lloguer Solidari   
Els jóvens i les persones majors són els col·lectius amb més dificultats a l'hora d'aconseguir una vivenda.  
El programa Vivenda Assequible de l'Obra Social «la Caixa» oferix pisos de lloguer de nova construcció a jóvens i a persones majors a preus inferiors als del mercat.  
A més l'Obra Social «la Caixa» ha creat un programa de Lloguer Solidari, amb l'objectiu de facilitar una vivenda a persones els ingressos de les quals s'han vist afectats arran de la crisi actual. Les vivendes es llogaran a un preu no superior a 300 euros/mes. L'Obra Social subvencionarà la mitat d'esta renda, per la qual cosa l'arrendatari no pagarà més de 150 euros/mes.   
En la Comunitat Valenciana s'ha realitzat la construcció de 134 habitatges de protecció oficial en lloguer, d'estos, quatre són habitatges adaptats, a València-La Torre.   
  
Programa d'ajudes socials a través de la xarxa financera de «la Caixa»   
La xarxa financera de «la Caixa» participa activament en el desenrotllament de projectes i activitats en els àmbits socials, mediambientals, culturals i educatius, per mitjà d'ajudes econòmiques per a xicotets projectes socials. El programa està destinat a aquelles entitats i organitzacions locals els projectes de les quals s'emmarquen en alguna de les línies prioritàries d'actuació de l'Obra Social «la Caixa».  
  
  
Àmbit Educatiu  
  
Programa de beques  
Este programa possibilita als universitaris de la Comunitat l'accés a estudis de postgrau a Espanya i a l'estranger, com a complement i ampliació de la seua formació acadèmica. L'objectiu del programa és afavorir la mobilitat dels estudiants seleccionats, donant-los l'oportunitat d'accedir als millors centres d'ensenyança superior per a cursar els seus estudis de postgrau.  
L'any 2013 es convocaran un total de 145 beques per a cursar estudis de postgrau a Espanya, Europa, Estats Units, Canadà i Àsia. D'altra banda, també s'afigen al programa 15 beques per a estudis de periodisme i 40 beques per a cursar doctorats en centres espanyols acreditats amb el distintiu d'excel·lència Severo Ochoa.  
  
EduCaixa  
EduCaixa és un espai de recursos pedagògics que conté una àmplia oferta d'activitats dins i fora de les aules, corresponents a la línies temàtiques d'actuació de l'Obra Social: Cultural, Social i Ciència i Medi Ambient.   
Amb l'objectiu de complementar i millorar les unitats didàctiques del professorat en els seus centres, eduCaixa disposa de:  
- Recursos en línia: propostes interactives que aprofundixen en temàtiques d'interés educatiu amb un sol clic.  
- KitsCaixa Valors: recursos educatius per a reforçar els valors ètics i de convivència.   
- CaixaEscena: materials didàctics per a afavorir la pràctica teatral amb valors socioeducatius.   
- Planeta mòbil: planetari itinerant sobre astronomia i biologia.  
Així mateix, per a ampliar l'experiència educativa de l'alumnat i dels equips docents, eduCaixa oferix els tipus d'activitats fora de l'aula següents:   
- Exposicions itinerants: visites guiades i programa educatiu entorn de les exposicions programades en el territori.  
- Concerts escolars.  
Per a garantir la informació i l'accés a tota esta oferta educativa, l'Obra Social «la Caixa» posa a disposició de tota la comunitat educativa la web .  
  
  
Àmbit Cultural  
  
Programa de música  
Les activitats de música de l'Obra Social «la Caixa» pretenen crear espais de coneixement, participació i respecte per les diferències. Així es promouen concerts familiars i participatius, i les músiques d'integració a través del programa «Diversons».  
Durant l'any 2013 es realitzaran distintes activitats relacionades amb el cicle de concerts «Diversons» (música per a la integració), i amb els cicles de concerts escolars. Durant l'any 2013 estan previstes les activitats musicals següents:  
  
  
  
  
Programa CaixaEscena  
CaixaEscena té com a objectiu afavorir la pràctica teatral entre els adolescents, com a ferramenta al servici de la seua formació individual i la cohesió social en els centres de secundària.  
CaixaEscena dóna suport i reconeixement als educadors i professors compromesos amb els valors socioeducatius del teatre oferint-los, per mitjà de l'Escriptori Virtual CaixaEscena: seguiment dels projectes teatrals escolars al llarg del curs, formació a càrrec de professionals del sector artístic, documents i materials en relació al procés del taller de teatre, i proposta anual d'itineraris a partir d'un autor o d'un gènere teatral: Shakespeare, sainets, Goldoni, Commedia dell'Arte, teatre i música inspirat en les avantguardes artístiques. CaixaEscena organitza, a més, trobades teatrals per a jóvens, que inclouen tallers, col·loquis i representacions.  
  
  
Àmbit Medi Ambient i Ciència  
  
Programa Conservació de Parcs i Espais Naturals  
Aplicació del conveni entre la Generalitat Valenciana i «la Caixa» per al desenrotllament del programa de conservació i gestió dels espais naturals protegits de la Comunitat Valenciana.  
L'Obra Social la «Caixa» en el seu programa d'espais naturals incidix en la millora de l'entorn natural, amb un vessant social ja que promou la integració de persones en situació de risc d'exclusió social en les accions mediambientals.  
  
Exposicions Itinerants  
  
Les exposicions itinerants estan dedicades a les cultures del passat, la fotografia i l'art antic, modern i contemporani, així com a temàtica científica. Busquen donar a conéixer a la ciutadania artistes i períodes que no estan representats en les col·leccions públiques espanyoles i, de manera general, promoure el gust per la cultura. Estes mostres s'exposen en espais cedits per corporacions locals o per les comunitats autònomes.  
Durant l'any 2013 estan previstes les exposicions següents:  
  
  
  
  
Noves col·laboracions  
  
A més de totes les activitats enumerades en este document, annex al conveni de col·laboració entre La Generalitat i «la Caixa» en matèria d'obra social i cultural, s'estudiaran les possibles noves línies de col·laboració en àmbits d'interés mutu, a través de la comissió de seguiment creada en el mateix conveni.